বিল জনস্টন
উইলিয়াম আরাস জনস্টন (ইংরেজি: Bill Johnston; জন্ম: ২৬ ফেব্রুয়ারি, ১৯২২ - মৃত্যু: ২৫ মে, ২০০৭) ভিক্টোরিয়া প্রদেশের বিয়েক এলাকায় জন্মগ্রহণকারী বিখ্যাত অস্ট্রেলীয় ক্রিকেট তারকা ছিলেন। ১৯৪৭ থেকে ১৯৫৫ সময়কালে অস্ট্রেলিয়া ক্রিকেট দলের পক্ষে টেস্ট ক্রিকেটে অংশগ্রহণ করেছিলেন তিনি। বামহাতি পেস বোলার বিল জনস্টন বামহাতে অর্থোডক্স স্পিনাররূপেও দলে ভূমিকা রাখেন। নতুন বলে পেস ও পুরনো বলে স্পিন করানোয় সবিশেষ খ্যাতি লাভ করেছিলেন। অবসর পরবর্তীকালে বিক্রয় ও বিপণন কাজের সাথে সম্পৃক্ত হন। পরবর্তীতে নিজেই ব্যবসায়ী হিসেবে আবির্ভূত হয়েছিলেন জনস্টন। তার দুই পুত্র সন্তান ছিল। তাদের একজন পরবর্তীকালে ক্রিকেট প্রশাসক হয়েছিলেন। ২৫ মে, ২০০৭ তারিখে ৮৫ বছর বয়সে তার দেহাবসান ঘটে।